Efter mindre end et halvt år i Danmark har den 13-årige kinesisk fødte Yiming Liu ikke alene lært at tale og forstå dansk, men hun er også godt på vej til at blive en mønsterelev på Hvinningdalskolen i Silkeborg.

På rekordtid er Yiming faldet så godt til både socialt og fagligt, at skolen allerede har indsluset hende i en almindelig 7. klasse i det nye skoleår.

Ikke desto mindre har Yiming fået afslag på familiesammenføring med sin dansk gifte mor, Xu Zhan, 38 år. Pigen skal være ude af landet inden på onsdag. Ellers vil hun blive anholdt.

- Du kan ikke integreres

Begrundelsen lyder, at Udlændingestyrelsen vurderer, at Yiming ikke kan opnå en vellykket integration i Danmark.

- Det er totalt sort, siger Yimings stedfar, orlogskaptajn i Søværnet, Kjeld Gaard-Frederiksen.

- Yiming er da noget af det velintegrerede, jeg nogensinde har oplevet. Hun taler dansk, hun er stærkt afholdt og har en stor vennekreds og hun hun er flittig og motiveret i skolen. Hvad er det, man vil have, spørger, siger 53-årige Kjeld Gaard-Frederiksen.

Han var udstationeret som dansk forbindelsesofficer i den internationale piratbekæmpelse i Golfen, da han mødte sin nuværende hustru.

Sidste efterår kom hendes datter fra et tidligere ægteskab, Yiming Liu, til Danmark for at bo hos sin mor og hendes nye mand.

Faldet til på rekordtid

På rekordtid er den unge pige faldet så godt til i sine nye omgivelser, at skolen ikke tøver med at lade hende indgå i en helt almindelig klasse allerede nu.

' Hun er arbejdsom og motiveret'...'tryg og integreret' står der i en pletfri udtalelse, som skoleleder Claes Pedersen og et hasteindkaldt lærerteam skrev Kr. Himmelfartsdag - få timer efter udvisningsmailen, der tikkede ind onsdag aften kl. 18.30.

Ingen fatter, hvorfor Yiming skal skilles fra sin mor og sin nye familie. Moderen har forældremyndigheden. I Kina ønsker pigens far ikke at have hende boende, fordi han har stiftet ny familie. Tilbage er kun nogle bedsteforældre - eller en kostskole.

- Udlændingestyrelsen siger, at udvisningen er det bedste for Yimings tarv. Sikke noget vrøvl. Det vil tværtimod ødelægge hendes liv at blive smidt ud. Hendes tarv har det bedst hos dem, der elsker hende - og der er her i familien, siger Kjeld Gaard-Frederiksen.

Bliver et aktiv for Danmark

- Ingen forstår beslutningen. Alle, der kender Yiming, oplever en særdeles velintegreret pige, der bare vokser og vokser socialt og fagligt. Om nogle år, når hun har en uddannelse, bliver hun et kæmpestort aktiv for Danmark, siger han.

- Men står Styrelsen fast på beslutningen, flytter vi til udlandet. Så må jeg køre til og fra mit job i Karup fra en adresse i Flensborg. Som dansker er jeg flov over at opleve så kynisk og iskold en forvaltning.

- Lokalt i Silkeborg har Yiming fået en fantastisk god behandling både fra skolen og fra kommunen. Vi har også forsøgt at forklare Styrelsen, at hverken min hustru eller Yiming på nogen måde lægger samfundet til last.

Styrelse ikke interesseret i fakta

- Men det opleves entydigt som om, at Styrelsen er fuldstændig uinteresseret i fakta. Eksempelvis har de ikke forhørt sig hos Yimings skole, men blot draget nogle maskinagtige konklusioner uden skygge af hold i virkeligheden, siger Kjeld Gaard-Frederiksen til Ekstra Bladet.

Familiens advokat klager over udvisningen og vil kræve, at Yiming kan blive i Danmark, mens klagesagen behandles i Udlændingeklagenævnet.

Men det er en kamp mod uret. Advokaten har reelt kun to dage til rådighed inden udvisningen.

Hos Udlændingestyrelsen siger pressechef Nils Bak, at det ikke er muligt at få en kommentar til sagen i Kr. Himmelfarts-ferien.

- Alle kontorer er lukket til på mandag, siger han.